
Сагласно члану 2., 3. и 4.  Споразума између Владе Републике Србије и Владе Републике Аустрије о научној и технолошкој сарадњи, закљученог 13. јула 2010. године,
Министарство науке, технолошког развоја и иновација објављује
ЈАВНИ ПОЗИВ
за суфинансирање научне и технолошке сарадње између Републике Србије и Републике Aустрије за период 2027 – 2029. година
Предмет Јавног позива је суфинансирање узајамних посета истраживача (трошкови путовања и боравка) које се реализују у оквиру пројектних активности одобрених билатералних пројеката у циљу унапређења успешно успостављене научне и технолошке сарадње између двеју земаља. 
1. Опште одредбе 
Министарство науке, технолошког развоја и иновација Републике Србије, у име српске стране, и Аустријска агенција за образовање и интернационализацију (OeAD), у име аустријске стране, координирају активности којима се спроводи Споразум између Владе Републике Србије и Владе Републике Аустрије о научној и технолошкој сaрадњи (у даљем тексту Координатори). 
2. Услови Јавног позива
Истраживачи из Србије који пријављују билатерални пројекат са истраживачима из Републике Аустрије треба да буду лица у наставним, научним и истраживачким звањима која су запослена у акредитованим установама високог образовања чији је оснивач Република Србија и/или акредитованим научноистраживачким организацијама у складу са Законом о науци и истраживањима („Службени гласник РС“, бр. 49/19 и 108/25, у даљем тексту: Закон) које учествују у спровођењу Програма институционалног финансирања из члана 12. став 2 тачке 1. и 2.
„Mлади истраживач“ у оквиру пројектног тима, у овом Јавном позиву,  подразумева лице које испуњава следеће услове:

• изабрано је у истраживачко или научно звање или у еквивалентно звање у високом образовању;

• назив доктора наука, уколико је лице докторирало, стекло је највише 10 година истраживачког рада, пре дана закључивања јавног позива
 и

• запослено је, у акредитованој установи високог образовања чији је основач Република Србија и/или акредитованој научноистраживачкој организацији из члана 12. став 2 тачке 1. и 2. Закона.
Предлози заједничких пројеката морају бити поднети благовремено у обе земље. 
У оквиру овога позива могу се финансирати само нова пројектна партнерства. Mогуће је пријавити учешће само на једном пројекту (или као руководилац или као учесник).
Пријаве предлога пројеката се подносе на српском и енглеском језику.
3. Заједнички пројекти сарадње
Период реализације пројеката је до две године, са почетком реализације од 1. јула 2027. године, закључно са 30. јуном 2029. године. Јавним позивом су обухваћени пројекти научне и технолошке сарадње у свим научним дисциплинама и тематским областима. 
4. Процедура за пријављивање
Заједничке предлоге пројеката истраживачки тимови истовремено пријављују Координаторима Програма обе Стране. 
Пријава пројекта на Јавни позив подносилаца из Републике Србије садржи: електронску пријаву која се подноси  on-line на српском и енглеском језику, pdf. финалне верзије пројектног предлога из поменуте апликације и потписаног дописа на меморандуму научноистраживачке организације којим се даје сагласност за  учешће истраживача у Јавном позиву.
Уколико у пројекту учествују две или више научноистраживачке прганизације из Србије које подносе један заједнички предлог пројекта, прилажу се поред дописа научноистраживачке организације која је носилац пројекта, и допис(и) осталих научноистраживачких организација чији истраживачи учествују у реализацији пројекта.
· На интернет страници https://bilateral-austria.nitra.gov.rs/ улоговањем, обезбеђује се лозинка за on-line попуњавање пројектне пријаве У периоду док је Јавни позив отоворен могуће је допуњавање и кориговање предлога пројекта. Попуњена пројектна пријава остаје на сајту.
· Финалне верзије попуњене пројектне пријаве на српском и енглеском језику (без потписа одговорног лица у pdf. формату) и допис на меморандуму институције са потписом одговорног лица, оверен/печатиран) у pdf. формату послати искључиво на електронску адресу prijava.austrija@nitra.gov.rs
Пројектни предлози подносилаца из Републике Аустрије пријављују се  Аустријскoj агенцији за образовање и интернационализацију (OeAD), у апликацији на следећем линку: https://asp.sop.co.at/oead/antrag?call=2027_SRB
Аустријски позив: https://oead.at/fileadmin/Dokumente/oead.at/IHK/WTZ/Ausschreibungen/Call_Guideline_AT_SRB_27-29.pdf
Рок за пријаву предлога пројеката је  од 2. октобра до 30. новембра 2026. године.
5. Селекција пројектних предлога и критеријуми за оцену
Пријаве које поднесе само једна страна сматрају се административно некомплетним. Непотпуни предлози, као и предлози примљени након наведеног рока се не разматрају.
Пријављени пројекати у Србији оцењују се на основу следећих критеријума: 
· Квалитет и актуелност предложеног пројекта (10 бодова);
· Значај и достижност постављених циљева (10 бодова);
· Усклађеност предложене методологије и плана активности са темом пројекта (10 бодова); 
· Остваривост и применљивост резултата (10 бодова);

· Могућности проширења сарадње кроз друге међународне пројекте и учешће „младих истраживача“ (10 бодова);

Пријављени пројекти у Аустрији оцењују се на основу следећих критеријума :

· Научни квалитет предложеног пројекта, укључујући: Изводљивост заједничког плана истраживања, Адекватност научне методе и Квалификације укључених научника/истраживачких тимова (25 бодова);

· Перспективе за даље заједничке активности сарадње (15 бодова);

· Пројектна пријава добиће укупно додатних 10 бодова уколико укључује или истраживаче на почетку каријере (10 бодова) или студенте докторских студија (по 5 бодова) или женске истраживаче (5 бодова).

У обе земље, евалуацијом  максимално остварен број бодова по пројекту износи 50 бодова.

Селекцију пријављених предлога пројеката, а на основу резултата евалуације у обе земље, врше Координатори Програма.
6. Финансијска подршка
У оквиру овог Позива, финансираће се посете којима се реализује размена истраживача, тако што страна која шаље покрива путне трошкове као и трошкове боравка својих истраживача.
Одобрени пројекти биће заједнички финансирани из средстава Министарства науке, технолошког развоја и иновација Републике Србије и Аустријскe агенцијe за образовање и интернационализацију (OeAD), Републике Аустрије, на следећи начин: 

Српска страна ће надокнадити научноистраживачким организацијама у износу до 240.000,00 динара по једној пројектној години, односно до 480.000,00 динара за две године:

· Трошкове превоза и трошкове боравка (смештај, припадајуће дневнице према правилима институције, здравствено осигурање) за истраживаче из Републике Србије који се упућују у Републику Аустрију. У случају да истраживач/и путују сопственим превозом, надокнада трошкова ће се извршити на основу правила институције. За  боравак истраживача у Аустрији у трајању од 14 дана до 3 месеца може се определити износ од максимално 168.000 динара.
Аустријска страна ће надокнадити у износу од минимално 5.000 евра, до 10.000 евра по пројекту током две године:
· трошкове превоза аустријских истраживача економском класом, до 1. 200 евра по повратном путовању биће рефундирано на основу поднетих рачуна. За путовања до седам сати мора се користити аутобус или воз. Субвенција за коришћење приватних аутомобила је могућа само у изузетним случајевима и у складу са превилима ОеАД.
· трошкове смештаја до 120 евра по радном дану боравка у посети до 12 дана или 1.440 евра у укупном износу, за боравак у периоду између 12 дана и највише 3 месеца.
· Материјалне трошкове до 3000 евра по пројекту а на основу реализованих трошкова по рачунима, као саставни део максимално опредељеног износа за буџет. Оправдани су само материјални трошкови специфични за пројекат, који су неопходни за спровођење истраживачког пројекта и који превазилазе ресурсе који су доступни из инфраструктуре истраживачке институције. Не може се финансирати инфраструктура или основна опрема истраживачких институција.
Финансирање за одабране пројекте ће се обезбедити у складу са националним правилима и процедурама, а у складу са расположивошћу буџетских средстава.
7. Интелектуална својина
Пројектни партнери морају предузети одговарајуће кораке како би осигурали заштиту и дељење интелектуалне својине која може произаћи из заједничких пројеката. 

8. Извештавање
Руководиоци пројекта усвојених за финансирање, дужни су да доставе годишњи  и завршни извештај о реализацији пројекта, на српском језику. Годишњи ивештај доставља се  у року од 15 дана након завршетка пројектне године, у форми обрасца које се преузима на Интернет адреси Министарства у огранку међународни програми/билатерале. Завршни извештај истраживачи подносе српској и аустријској страни најкасније 6 недеља након завршетка пројекта.

Заједничке истраживачке публикације, настале као резултат пројекта, треба да садрже напомену о  подршци Министарства науке, технолошког развоја и иновација Републике Србије и Аустријскe агенција за образовање и интернационализацију (OeAD).
9. Контакт особе за  информације
	РепубликаСрбија
Министарсво науке, технолошког развоја и иновација

Снежана Омић

Немањина 22-26

Тел: 011 3616 529

Е-mail: snezana.omic@nitra.gov.rs
	Република Аустрија
OeAD - Austria's Agency for Education and Internationalisation

Ms Isabella Scheibelreiter

Ebendorferstraße 7

A-1010 Vienna

Tel. +43 (0)1/ 53408-472

Email: wtz@oead.at

Website: www.oead.at/wtz


� Оправданост прекида/застоја/мировања у истраживачком раду од значаја за стицање звања – на пример, привремена спреченост за рад, одсуство, укључујући породиљско одсуство или одсуство са рада ради (посебне) неге детета или друге особе – може се узети у обзир при оцени и утврђивању трајања периода од 10 година, али иста мора бити адекватно образложена.





